เราได้คูปองจากวงในมา 200 บาท จึงหาเส้นทางและนัดแนะกับเพื่อนมาลองกันค่ะ ซึ่งร้านอยู่ในโครงการคอมมูนิตี้มอลล์ Ease Park ย่านรามอินทราค่ะ โครงการอยู่ริมถนน หาไม่ยาก พอเข้ามา ขึ้นชั้น 2 ก็จะเจอร้านค่ะ
 
บรรยากาศในร้าน ออกแนวไทยอีสาน ตกแต่งด้วยผ้าขาวม้าน่ารักดี เราก็แจ้งเรื่องการใช้คูปองก่อนเลย พนักงานก็แจ้งให้ใช้ตอนจ่ายเงินได้ค่ะ ซึ่งการจ่ายเงินต้องไปจ่ายที่เคาน์เตอร์ หลังทานเสร็จค่ะ
 
- ตำยั่วระเบิด 89 บาท เราเลือกเผ็ดปานกลาง มาแบบจัดเต็มเครื่อง มีเส้นมะละกอ เส้นเล็ก ปูดอง แคปหมู เม็ดมะม่วงหิมพานต์ มะเขือเทศ ถั่วฝักยาว
 
รสชาติอร่อยดีค่ะ มีรสเปรี้ยวหวานมีความเค็มของปูดอง เราลองทานแต่ปูดองเค็มได้ใจสุดๆค่ะ ทางร้านปรุงรสจานนี้มาได้รสชาติเผ็ดกำลังดี มีแคปหมูฟูกรอบ เพิ่มความมันๆ โดยรวมชอบค่ะจานนี้
 
- ต้มซี๊ดหมูปรุงรสตำยั่ว 159 บาท มาแบบร้อนๆควันกรุ่นๆ เป็นมาม่าต้มยำใส่หมูปรุงรสลูกกลมๆคล้ายลูกชิ้น ใส่เห็ด มะเขือเทศ และไข่ต้ม
 
รสชาติเข้มข้นดีค่ะ ถึงเครื่องต้มยำกลิ่นหอมๆดี เปรี้ยวนำเค็มตาม แต่พอทานไปเรื่อยๆ แอบเค็มไปนิดนึงค่ะ ส่วนหมูปรุงรส จะแนวหมูสับก็อร่อยดีค่ะ แต่ทานเยอะก็แอบเลี่ยนนิดนึงเหมือนมีผสมมันมาด้วยค่ะ มีเส้นมาม่าด้วยทานแล้วอิ่มเลย
 
- ส้มตำผลไม้ 89 บาท มาหลากหลายทั้ง ข้าวโพด แอ๊ปเปิ้ลเขียว แอ๊ปเปิ้ลแดง
 
ได้รสเปรี้ยวหวานเข้ากันดีค่ะ ผลไม้มีทั้งรสเปรี้ยวกรุบกรอบของแอ๊ปเปิ้ลเขียว และหวานกรุบกรอบของแอ๊ปเปิ้ลแดง และชุ่มๆหวานๆของข้าวโพด ลงตัวดีค่ะจานนี้
 
- คอหมูย่าง 89 บาท ชิ้นเรียวยาวน่าทาน เสิร์ฟพร้อมน้ำจิ้มแจ่ว
 
คอหมูย่างเนื้อนุ่มๆหอมกลิ่นย่างนิดๆ อร่อยดีค่ะ แต่น้ำจิ้มแจ่วไม่ค่อยเข้มข้นออกเปรี้ยวนำอย่างเดียวค่ะ
 
- ปีกไก่ทอด (ตำยั่ว) 3 ชิ้น 89 บาท
 
ชิ้นใหญ่ มาร้อนๆ หนังฟูกรอบอร่อยมาก เนื้อด้านในสุกกำลังดี แต่น้ำจิ้มไก่แอบเค็มไปนิดนึง เราเลยทานไก่ทอดเปล่าก็อร่อยแล้วค่ะ
 
- เส้นหมี่ลวก 15 บาท มาร้อนๆโรยหน้าด้วยกระเทียมเจียว ชอบเลยค่ะ
 
น้ำแข็งแก้วละ 3 บาท น้ำเปล่าขวดละ 15 บาท
 
เราไปทานวันที่ 15/7 ค่ะ ไม่สามารถใช้คูปองได้ในครั้งเดียว เราแจ้งว่าจะใช้คูปองตั้งแต่ก่อนสั่งอาหารแล้ว ทางร้านก็บอกให้ยื่นตอนจ่ายเงิน แต่พอจ่ายเงิน ถึงมาบอกว่าใช้ได้ทีละใบ เราเลยขอทางร้านว่ามา 2 คน และมาไกล สามารถแยกบิลได้หรือไม่ ซึ่งทางร้านอนุโลมให้ค่ะ เพราะทานไปหลายเมนูด้วย เลยขอให้แยกบิลได้ แต่คนไปวันที่ 16/7 กลับใช้คูปอง 400 บาทได้ในครั้งเดียว แถมใส่กลับบ้านอีก คืออะไร
 
อยากให้ทางร้านแจ้งเงื่อนไขการใช้คูปองอย่างชัดเจน และเป็นมาตรฐาน ไม่ใช่เปลี่ยนไปเปลี่ยนมาแล้วแต่ลูกค้า เพราะทำให้คนที่ไม่ได้เลยจะรู้สึกไม่ดีได้ (อย่างเรายังขอจนพอได้บ้าง ครั้งนี้เลยให้คะแนนมาตรฐานกลางๆค่ะ) ส่วนตัวแล้วคิดว่า ถ้าทางร้านมีการเขียนเงื่อนไขด้านหลังคูปอง หรือแจ้งเงื่อนไขตั้งแต่ก่อนสั่งอาหารเมื่อลูกค้ามีการยื่นคูปองว่าจะใช้สิทธิ์ ไม่ใช่มาแจ้งตอนจ่ายเงิน จะได้ไม่ต้องมาแก้ปัญหาเฉพาะหน้าทั้งพนักงานและลูกค้าค่ะ